C 214/130
SK
Úradný vestník Európskej únie
16.6.2023
Štvrtok 19. januára 2023
52.
víta zameranie EIB na stratégiu digitalizácie, riadenie rizík v oblasti informačnej bezpečnosti a kybernetickú bezpečnosť, ako aj prijatie stratégie skupiny EIB s názvom Digital Ambition (ICT) Strategy v máji 2021; pripomína, že kybernetické útoky môžu viesť k operačným, reputačným a právnym rizikám; očakáva, že EIB prijme akčný plán zahŕňajúci obranu pred kybernetickými útokmi a zotavenie sa z nich s konkrétnymi výsledkami a jasnými ukazovateľmi a podporí výraznú kultúru kybernetickej bezpečnosti medzi zamestnancami;
53. konštatuje, že EIB, Komisia a Európsky dvor audítorov 11. novembra 2021 obnovili trojstrannú dohodu; vyjadruje poľutovanie nad tým, že revidovaná dohoda neponúka rozsiahle riešenie, ktoré Európsky parlament požadoval; víta však, že nová dohoda umožňuje lepší prístup k auditovaným dokumentom EIB a ich zjednodušenie; opakuje, že sa očakáva, že Európsky dvor audítorov bude mať úplný prístup ku všetkým informáciám týkajúcim sa operácií EIB určených výlučne na vykonávanie politík EÚ;
54. konštatuje, že mechanizmus EIB na podávanie sťažností v roku 2021 zaznamenal 64 nových prípadov (v porovnaní so 77 v roku 2020), spracoval 107 prípadov (v porovnaní so 137 v roku 2020) a uzavrel 64 prípadov (v porovnaní s 94 v roku 2020); nabáda EIB, aby monitorovala odporúčania týkajúce sa mechanizmu na podávanie sťažností a intenzívne sa usilovala o oslovenie zainteresovaných strán s cieľom ponúknuť špecializované podujatia;
55.
žiada EIB, aby zabezpečila dostupnosť, účinnosť a nezávislosť mechanizmu podávania sťažností s cieľom odhaľovať a naprávať akékoľvek prípady porušovania ľudských práv v projektoch súvisiacich s EIB;
56. je si vedomý toho, že oddelenie vyšetrovania generálneho inšpektorátu (IG/IN) je interný útvar, ktorý začína vyšetrovania druhov pochybení vymedzených v politike boja proti podvodom s cieľom poskytnúť skupine EIB relevantné fakty a odporúčania, ktoré tvoria základ rozhodovacieho procesu EIB;
57. konštatuje, že výzvy, ktoré prináša pandémia ochorenia COVID-19, majú už druhý rok za sebou vplyv na príslušné oddelenie generálneho inšpektorátu pri vykonávaní jeho činností, čo viedlo k menšiemu počtu doručených obvinení (174 v roku 2021 a 183 v roku 2020), k menšiemu počtu vykonaných vyšetrovacích misií (5 v roku 2021 a 10 v roku 2020) a k menšiemu počtu vydaných odporúčaní a stanovísk (45 v roku 2021 a 52 v roku 2020 v porovnaní s väčším počtom ukončených prípadov, t. j.
204 v roku 2021 a 195 v roku 2020);
58. konštatuje, že počet prípadov, v ktorých boli tvrdenia odôvodnené na základe vyšetrovania, sa v roku 2021 prudko znížil (17 prípadov zo 67 vyšetrovaní začatých v roku 2021 a 37 prípadov odôvodnených v porovnaní s 91 vyšetrovaniami začatými v roku 2020, čo predstavuje pokles zo 41 % na 25 %);
59.
víta podpísanie pracovnej dohody medzi EIB a Agentúrou Európskej únie pre spoluprácu v oblasti presadzovania práva (EUROPOL) 29. októbra 2021, ktorá by mala pripraviť pôdu pre účinnejšiu prevenciu a odhaľovanie rizík spojených s financovaním skupiny EIB;
60.
víta vytvorenie nového systému na sledovanie odporúčaní a stanovísk a podávanie správ o nich; žiada oddelenie IG/IN EIB, aby podrobnejšie informovalo Európsky parlament o výsledkoch svojich vyšetrovaní; žiada, aby sa výročná správa IG/IN EIB zaoberala finančnými vplyvmi prípadov, ktoré vyšetruje, a nielen jednoduchým opisom prípadových štúdií, s cieľom poskytnúť cenné poznatky na posúdenie ochrany finančných záujmov vrátane hodnotenia finančných, operačných a reputačných rizík zo strany EIB pri rozhodovaní o tom, či je vyšetrovanie na tento účel primerané;
61. oceňuje nepretržitú prácu oddelenia pre proaktívne posudzovanie integrity a nabáda na posilnenú spoluprácu medzi funkciami EIB v oblasti vylúčenia a preklúzie, systémom včasného odhaľovania a vylúčenia, ktorý uplatňuje Komisia, a ďalšími príslušnými aktérmi (ako je databáza systému riadenia nezrovnalostí (IMS) Európskeho úradu pre boj proti podvodom (OLAF) a nástroj ARACHNE na hodnotenie rizika) s cieľom rozšíriť činnosti v oblasti predchádzania podvodom a ich odhaľovania, ktoré sú nevyhnutné na ochranu finančných záujmov Únie;
62. pripomína EIB, že vzhľadom na svoj dvojaký charakter (orgán EÚ a finančná inštitúcia) je jej zosúladenie s právom EÚ ešte relevantnejšie a že vhodné riadenie, postupy a mechanizmy by sa mali dôsledne navrhovať, vykonávať a dodržiavať v súlade s normami a kritériami Únie a mali by byť dobre prepojené s normami a kritériami iných útvarov Únie, s ktorými EIB často spolupracuje;